《谢陈君祥宪使》
宋代·戴表元

鸾凰不鸷暴，珪璧无锋铦。
评材容一切，未觉世论严。
仆昔江东归，二纪操锄镰。
闻山但庐霍，慕水惟涫潜。
宫车岁千两，未省谒帷幨。
岂无赵张伦，居突不得黔。
新年有吉语，所在兴循廉。
惟此沮洳氓，生涯啬而纤。
廛管疲负挈，陆取困涂沾。
赫赫金铺门，风雨今无檐，
皎皎华裾生，尘士今无襜。
分台得陈侯，笑语脱烹焰。
仁贤所居国，不言革顽憸。
侯家仲举峻，何如太丘谦。
问侯何所为，深坐静青帘。
问侯何所学，净几飘风签。
俨雅菑川公，高节齐晋瞻。
横流滔天来，挺身卧西崦。
何以赠陈侯，孟光书满奁。
名曰学言补，其辞清以恬。
岂但资稗官。五经之韬钤。
从来名世士，必有渊源渐。
侯识民蓍龟，侯材国梅盐。
诚令以德举，违陬讵能淹。
愚者理宜止。容仆守穷櫩。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》